聖家大殿

聖家大殿，又或者譯做聖家大教堂，係位於加泰隆尼亞巴薩隆拿嘅一座哥德式羅馬天主教教堂，由加泰隆尼亞名建築師安東尼高第所設計。

棟嘢係喺 1882 年 3 月 19 號喺另一位建築師下動工起嘅，後嚟喺 1883 年由高第接手同改成高第嘅風格，結合哥德式同新藝術運動嘅元素；高第將佢嘅餘生花咗喺聖家大教堂之上，甚至死後葬埋喺教堂墓室入面，所以聖家大教堂俾好多人認為係高第嘅代表作。

簡史 
聖家大教堂嘅施工過程充滿咗波折：聖家大教堂初頭係齋靠私人捐獻籌錢起嘅，打後施工進展緩慢，而且又受到 1930 年代嘅西班牙內戰干擾－喺 1936 年，有西班牙革命份子喺教堂墓室放火，仲攻入工作室，局部噉破壞咗高第整嘅圖則同建築模型，搞到後人要花 16 年時間重新建構返啲模型出嚟；而且聖家大教堂嘅建築設計頗為複雜，例如設計上包括咗 10 碌分別象徵一個新約聖經人物嘅高塔，就算用咗廿世紀尾嘅先進科技都仲係相當難搞，不過到咗廿一世紀頭，一般都預咗聖家大教堂可以喺 2026 年完工。聖家大教堂仲未完工經已俾人列咗入世界文化遺產，並且喺 2010 年 11 月 7 號俾教宗本篤十六世祝聖。

巴薩隆拿嘅居民對聖家大教堂不嬲充滿咗分歧嘅見解：有啲人驚聖家大教堂會同巴薩隆拿主教座堂爭風，又有人對高第嘅設計有意見，又有啲人怕棟教堂嘅設計會走樣偏離高第原先嘅設計。不過一般人都會同意，聖家大教堂係人類建築學史上其中一件最重要、最出名嘅作品。

圖庫

哥德式建築
哥德復興式建築
安東尼高第

參考 
Zerbst, Rainer (1988). Antoni Gaudi – A Life Devoted to Architecture. Trans. from German by Doris Jones and Jeremy Gaines. Hamburg, Germany: Taschen. ISBN 3-8228-0074-0.
Nonell, Juan Bassegoda (2004). Antonio Gaudi: Master Architect. New York: Abbeville Press. ISBN 0-7892-0220-4.
Hernandez SJ, Jean-Paul (2007). Pardes (ed.). Antoni Gaudi: La Parola nella pietra. I simboli e lo spirito della Sagrada Familia. Bologna, Italy. p. 114. ISBN 978-88-89241-31-8.

拎 

Gaudí, Sagrada Família, Smarthistory.
Web official.
Parroquia de la Sagrada Familia (en catalán).
類:西班牙建築
類:教堂
類:地球之最
類:巴薩隆拿